Limbach L550E| Tipas | Keturių cilindrų dvitaktis opozicinis benzininis vidaus degimo variklis |
| Šalis | Vokietija |
| Gamintojas | Limbach Flugmotoren |
| Pradėtas naudoti | 1987 m |
| Galia | 37 kW (50 AG) |

**Limbach L550E** – XX a. pabiagoje Vokietijos Kenigsvinterio (vok. *Königswinter*) mieste įsikūrusioje įmonėje „Limbach Flugmotoren GmbH & Co. KG" įmonėje sukurtas mažo galingumo aviacinis keturių cilindrų dvitaktis opozicinis benzininis vidaus degimo variklis.

Konstrukcija
------------

L550E yra oru aušinamas horizontalus opozicinis keturių cilindrų dvitaktis benzininis variklis, išvystantis 37 kW (50 AG) galią esant 7500 aps./min. Šios galios pakanka sukti nedidelio orlaivio propelerį tiek per reduktorių, tiek ir tiesiogiai.

Variklis gaminamas iš aliuminio. Uždegimo sistemą sudaro vienas magnetas, keturi karbiuratoriai, tepimas – tiesioginis, į kuro mišinį santykiu 25:1 maišant mineralinę alyvą arba, santykiu 50:1 – sintetinę alyvą. Su varikliu komplektuojamas 1,2 kW galios elektros generatorius, skirtas variklio ir orlaivio elektros sistemų maitinimui.

Yra nuomonių, kad L550E yra sumažinta „Volkswagen" gaminamo „Boxer" variklio kopija. Šiam teiginiui prieštarauja faktas, kad aviaciniai varikliai paprastai pasižymi gerokai didesniu nei automobiliniai varikliai galios ir masės santykiu. „L550E" atveju šis parametras viršija 2 kW/kg ir daugiau nei dvigubai lenkia kito populiaraus aviacinio variklio „Rotax 912", plačiai naudojamo ultralengvuosiuose (pvz. Ikarus C 42 ar Bristel NG-5) ir bepiločiuose orlaiviuose (pvz. Bayraktar TB2) analogišką rodiklį.

Variklis leidžia iki 200 kg sveriantiems 4-6 metrų sparno mojo lėktuvams išvystyti iki 180 km/h greitį bei ore išbūti iki 12 valandų, nuskristi iki 2000 km, nešti iki 50 kg naudingo krovinio.

Istorija
--------

AMF Chevvron 2-32C
Variklis buvo sukurtas 1987 m. ir skirtas ultralengviesiems lėktuvams, tokiems kaip AMF Chevvron 2-32 ar Fisher Horizon. XX a. pabaigoje jis pradėtas naudoti bepiločiuose orlaiviuose, pvz. 1998 m. sukurtame Izraelio gamybos „IAI Searcher" ir jo rusiškoje kopijoje „Forpost".

2011 m. įmonė paskelbė keletą pranešimų žiniasklaidai, kuriuose ji kaltino Vokietijos vyriausybę ir jos regulaicinę politiką "smaugiant verslą" ir kenkiant veiklai. Kaip tik tuo metu pasirodė pranešimai, jog įmonė kaltinama nelegaliai eksportavusi variklius į Iraną. 2014 m. įmonės vadovas Peteris Limbachas (vok. *Peter Limbach*) paskelbė, jog tuo metu apie 6000 variklių kasmet gaminusi įmonė parduota tuo metu jau 20 metų Vokietijoje gyvenančiam iš Kinijos kilusiam verslininkui ir investuotojui Chen Shuide, tačiau pats Limbachas lieka įmonės valdyboje.

Irano gamybos bepilotis lėktuvas „Ababail-3" Po to, kai šie varikliai buvo rasti Jemeno sukilėlių hučių leidžiamuose dronuose, Vokietijos vyriausybė uždraudė jų eksportą į „nepatikimas" šalis. Po šio draudimo nelicencinės šių variklių kopijos pradėtos gaminti Irane ir Kinijoje.

### Irane gaminama kopija

Vėliausiai nuo 2014 m. Irano įmonė „Mado" pradėjo prekiauti L550E kopija. „Mado" gaminamas variantas montuojamas į Irane gaminamus savižudžius dronus „Shahed-136" (Rusijoje vadinamus „Geran'-2"), taip pat Irano gamybos žvalgybinius bepiločius lėktuvus „Ababail-3" ir „Qods Mohajer", Rusijos gamybos „ZALA 421" serijos bepiločius civilinius ir karinius žvalgybinius lėktuvus.

Interneto parduotuvėse siūlomo Kinijoje pagaminto šio modelio variklio kaina 2022 m. pabaigoje, priklausomai nuo perkamo kiekio, siekė nuo 12 000 iki 17 600 JAV dolerių.

Techniniai duomenys (L550E)
---------------------------

Duomenys iš: *World Directory of Leisure Aviation 2011-12* ir gamintojo svetainės.

### Bendrosios charakteristikos

* **Tipas:** keturių cilindrų aviacinis dvitaktis variklis
* **Cilindro skersmuo:** 66 mm
* **Stūmuoklio eiga:** 40 mm
* **Darbinis tūris:** 548 cm3
* **Ilgis:** 300 mm
* **Plotis:** 410 mm
* **Aukštis:** 301 mm
* **Sausas svoris:** 16 kg

### Komponentai

* **Kuro tipas:** Neetiliuotas 90 oktaninio skaičiaus benzinas arba aviacinis benzinas „100 LL Avgas".
* **Tepimo sistema:** tiesioginis tepimas, mineralinis tepalas santykiu 1:25, sintetinis – santykiu 1:50 paduodamas į kuro mišinį
* **Aušinimo sistema:** aušinama oru

### Galia

* **Galingumas:** 37 kW (50 AG) esant 7500 aps/min.
* **Galios ir masės santykis**: 2,3 kW/kg

Išnašos
-------

1. 1 2  Bayerl, Robby; Martin Berkemeier; et al: *World Directory of Leisure Aviation 2011-12*, pages 240–241.
2. ↑  Limbach Flugmotoren. „Aircraft engines from 15 kW to 40 kW". *limflug.de*. Nuoroda tikrinta 23 June 2015.
3. 1 2  Germany stops Iran buying mini-engines after they were found in Houthi drones. *web.archive.org*
4. ↑  Shahed 136 – a nasty enemy UAV that terrorizes Ukrainians • Mezha. Media, *mezha.media*
5. ↑  Iranian Drones to Russia: Capabilities and Limitations *The Washington Institute*
6. ↑  Limbach. *www.enginehistory.org*.
7. 1 2  "Germany tries Iranians charged with smuggling drone engines as jet ski parts". *Reuters*. 16 June 2014.
8. ↑  "Es geht weiter: Limbach findet Investor". 17.11.2011. *aerokurier.de*.
9. 1 2  [Hot Item Limbach L550e Uav Engine] *Made-in-China.com*
10. ↑  „Takeaways from Iranian National Aerospace Exhibition 2014".
11. ↑  „Iranian drone engines in the spotlight as Herzog visits US - analysis".
12. ↑  *Новости ВПК.* Полномасштабные испытания беспилотника ZALA-421-20 начнутся в 2011 году
13. ↑  БПЛА ZALA 421-20 Archyvuota kopija 2014-01-16 iš Wayback Machine projekto.. ZALA AERO GROUP
14. ↑  Bayerl, Robby; Martin Berkemeier; et al: *World Directory of Leisure Aviation 2011-12*, pages 240–241. WDLA UK, Lancaster UK, 2011. ISSN 1368-485X
15. ↑  Limbach Flugmotoren. „Aircraft engines from 15 kW to 40 kW". *limflug.de*.